LXXXVII.  Swerkerum regem et proceres Sueciae hortatur ut Nicolai, sedis apostolicae legati, praecepta sequi pergant,  etc.  (Laterani, Nov. 28.) [LILJEGREN,  Diplomat. Suec.,  I, 56.]
ANASTASIUS episcopus, servus servorum Dei, charissimis in Christo filiis S. Regi et universis proceribus Sueciae, salutem et apostolicam benedictionem.
Inter caetera in quibus divina pietas ministerium sacrosanctae Romanae cui, auctore Deo praesidemus, Ecclesiae honorificare dignatur, nihil est propter quod in gratiarum actionem et Creatoris laudem nostra mens propensius exercitatur, quam si per nos aut fratres nostros Ecclesiae suae terminos dilatari concedat, et divini semen eloquii per provisionem sedis apostolicae gratum sibi donet fructum afferre. Quod nimirum quia in adventu venerabilis fratris nostri Nicolai episcopi Albanensis ad vos per omnipotentis gratiam conspicimus adimpletum auctori omnium bonorum gratiarum actiones exsolvimus, et tam circa nos quam circa vos ipsius beneficium omnimodis commendamus, qui de tenebris et umbra mortis vos vocavit in admirabile lumen suum, et cum essetis mortui peccato, convivificavit vos Christo. Rogamus autem ut qui coepit in vobis opus bonum perficiat, et ita semper doctrinae apostolicae vos faciat adhaerere, ita vos in corpore Christi, quod est Ecclesia, per compagem charitatis solidet et confirmet ut et quod fideliter credidistis ad salutem animarum vestrarum studeatis jugiter adimplere, et post depositionem hujus corruptibilis tabernaculi, veniente ad judicium Domino, occurrere valeatis ei cum omnibus sanctis in virum perfectum, in mensuram aetatis plenitudinis Christi; quod pro certo credimus Deo faciente futurum, si doctrinam apostolicam et praedicationem supradicti fratris nostri ante oculos mentis semper habentes studueritis factores esse verbi, et non auditores tantum, fallentes vosmetipsos. Si quis enim, sicut ait Apostolus , auditor est verbi et non factor, hic assimilabitur viro consideranti vultum nativitatis suae in speculo, consideravit enim se et abiit, et continuo oblitus est qualis fuerit. Ne igitur de vobis hoc accidat, monemus vos et exhortamur in Domino, quatenus per eumdem fratrem nostrum imbre sacri eloquii irrigati, fructum vitae facere studeatis et cogitantes apud vos qualiter cum fueritis aliquando tenebrae, nunc sitis lux in Domino, quae sursum sunt sapiatis, non quae super terram, et per verum Noe ac ministros ipsius ab inundatione diluvii in arcam Ecclesiae congregati praecepta Dominica et praefati fratris nostri statuta de libertate ecclesiarum vestrarum, armis non portandis et aliis ad salutem populi spectantibus firmiter observetis. Cernite pereuntia extra arcae ambitum animalia, et in ea collecti immensas gratias exsolvite collectori, et considerate apud vos benignitatem ipsius qui ut redimeret de manu inimici et de regionibus congregaret, non despexit pro vobis, cum adhuc peccatores essetis, vestiri carne, turpari cruce, mulctari morte. Et quoniam vos gratuita bonitate sua filios apostolorum et corporis sui membra constituit, in ejusdem corporis unione ac fidei Catholicae veritate immobiliter perdurare. Veneramini toto studio, sicut incoepistis, matrem omnium fidelium sacrosanctam Romanam Ecclesiam; et qui longa terrarum intercapedine ab ea distatis devotione ac pio desiderio praesentes ei semper estote. Firmum quidem habemus et indubitabile quia si usque ad finem in obedientia ejus et subjectione manseritis et statuti praefati fratris nostri et doctrinam apostolicam studueritis adimplere, de terrenis ad coelestia, et de caducis ac transitoriis ad aeterna semperque manentia pertingetis. Censum autem quem in argumentum vestrae devotionis beato Petro de terris vestris persolvendum annis singulis statuistis, fratribus nostris episcopis tribui faciatis, ut per eos sedi apostolicae transmittatur. Quem profecto non tam ad nostram utilitatem quam ad salutem animarum vestrarum, exigimus, dum vos internae devotionis obsequium beati Petri cupimus patrocinium obtinere. Datum Laterani IV Kalend. Decembris.
(Jac. I)